Tadhg Ó Grifín

Is amhránaí agus scríbhneoir amhrán Éireannach iad Tadhg Ó Grifín. Bíonn gnéithe de cheol traidisiúnta agus den snagcheol, den fhunc agus den rac-cheol le cloisteáil ina saothar agus ar na téamaí a théann siad i ngleic leo tá an grá, an léargas agus an féinghlacadh.

Is minic Tadhg agus a bhanna ar an stáitse ag Féile na Gealaí, ag Féile Liú Lúnasa, ag an Oireachtas, ag an bPicnic Leictreach, agus ag tráthanna nach iad. Shroich siad lucht féachana domhanda mar chuid de Global Pride 2020. Pictiúr de Thadhg faoin teidil "You'd Better Obair" a bhí ar chlúdach ar an gcéad eagrán den iris The Out Mag a fhoilsíonn lucht Bhród Cheatharlach.

 Stíl 
"Tá réalta nua pop inár measc gan dabht" ab ea tuairim Emma Ní Chearúil tar éis gur bhain a chur i láthair "mealltach fuinniúil" siar as lucht féachana Fhéile na Gealaí 2019. Níor taise do lucht Hot Press i ndiaidh gig dá gcuid in éineacht le GrooveLine in 2023 sa Grand Social mar a chuir siad an slua faoi gheasa. Tá Tadhg ar dhuine de na ceoltóirí is spreagúla in Éirinn dar leo, agus foinn agus teacht i láthair ann amhail Queen, Elton John agus Lady Gaga, i dteannta croí agus ceolmhaireacht leithéidí Erykah Badu, Stevie Wonder, Aretha Franklin agus Whitney Houston.

Chas siad mar chuid d'Egg Cabaret agus tá ceabairé le brath ar a thaibhiú, dar le Sinéad Gleeson, le smut de Prince, Rufus agus Elton John ann, agus cur chuige aiteach drag acu. Deir siad féin go dtugann banríonacha drag inspioráid go leor dóibh le taibhseacht a gcuid feisteas agus go háirithe an chaoi a réitíonn siad gach rud lena dhá lámh féin, a deir siad, agus carachtair á gcruthú acu ón mbonn aníos.
 Gradaim 
Thuil na hamhráin Abhainn an Ghrá agus Mise agus Tusa ainmniúcháin do Thadhg ag Gradaim NÓS sa chatagóir Amhrán na Bliana agus fuair siad ainmniúcháin i gcomhair an teidil Nuíosach na Bliana freisin.

Bhí Tadhg ina moltóir ar chraobh na hÉireann de chomórtas amhrán nua na Féile Idirnáisiúnta Pan Cheilteach 2024.

Chaith Tadhg tréimhse in 2024 ar Chléire mar ealaíontóir cónaitheach de chuid AAG ag plé leis an dtéama An Todhchaíochas Gaelach.

 Ceol 

 Ride the Wave (2024)
 Think Of Me - Recorded Live in Whelans (2022)
 Space Love Extended Version (2021)
 Space Love (2021)
 Casadh An tSúgáin (2021)
 Mo Dhomhain Féin (2021)
 Macánta (2021)
 Mise ‘Gus Tusa (feat. Geal) (2018)
 Abhainn an Ghrá (2018)

 Naisc sheachtracha 

 Siopa
Tadhg Ó Grifín

 Tagairtí 

Catagóir:Amhránaithe Gaeilge
Catagóir:Amhránaithe Éireannacha
Catagóir:Amhránaithe popcheoil
Catagóir:Ceoltóirí Éireannacha
Catagóir:Daoine as Contae Cheatharlach
Catagóir:Bannaí a chanann i nGaeilge
Catagóir:Cumadóirí Éireannacha
Catagóir:Drag ⁊ Ceabairé na Gaeilge
Catagóir:Cultúr LADT
Catagóir:Daoine LADT
Catagóir:Daoine beo
Catagóir:Gearrliostaí Ghradam NÓS sa rannóg Amhrán na Bliana
Catagóir:Gearrliostaí Ghradam NÓS sa rannóg Nuatheachtaí na Bliana